**JEGYZŐKÖNYV**

**Készült:** Hencida Község Önkormányzat Képviselőtestületének **2017. március 14-én** megtartott **nyílt** üléséről**.**

**A képviselőtestületi ülés helye:** Hencidai Közös Önkormányzati Hivatal Tanácskozóterme

**Jelen vannak:** **Szémán László polgármester**

**Dr. Barcsai Sándor aljegyző**

**Győri László alpolgármester**

***Magyari Bertalan Zoltán alpolgármester (nem a képviselőtestület tagja)***

**Györke Imre képviselő**

**Kopányi László képviselő**

**Lázár Péter Miklós képviselő**

**Szémán László polgármester:** Üdvözli a képviselőtestület tagjait, megállapítja, hogy a képviselőtestület határozatképes, mivel a 7 fő képviselőtestületi tagból 5 fő megjelent. Az ülést megnyitja. Javaslatot tesz a napirendi pontokra és azok előadóira.

**Napirendi pontok:**

**2. Különfélék**

**Előadó:** Szémán László polgármester

Dr. Barcsai Sándor aljegyző

A képviselőtestület jelen lévő 5 tagja 5 igen szavazattal, ellenszavazat és tartózkodás nélkül meghozta a következő határozatot:

**11/2017. (III.14.) számú határozat**

Hencida KözségÖnkormányzatának Képviselőtestülete a napirendi pontokra és azok előadóira tett javaslatot elfogadta.

**Határidő: azonnal**

**Felelős: Szémán László polgármester**

1. **napirendi pont**

**Szémán László polgármester:** A településkép védelméről szóló 2016. évi LXXIV. törvény hatályba lépését követően az önkormányzatnak legkésőbb 2017. október 1-ig településképi rendeletet kell alkotni.

Ez a rendelet hivatott kiváltani a jelenlegi helyi építési szabályzatot.

A rendeletalkotást megelőzi a partnerségi egyeztetés szabályait tartalmazó rendelet, melyet az előterjesztés szerint javaslok elfogadásra.

Az előterjesztést és a rendelet tervezetet a jegyzőkönyv **1. számú melléklete** tartalmazza.

A képviselőtestület jelen lévő 5 tagja 5 igen szavazattal, ellenszavazat és tartózkodás nélkül megalkotta az alábbi rendeletet:

**Hencida Község Önkormányzata**

**5/2017. (III. 14.) önkormányzati rendelete**

**a településfejlesztési koncepcióval, integrált településfejlesztési stratégiával és a településrendezési eszközök, valamint településképi arculati kézikönyv és településképi rendelet készítésével, módosításával kapcsolatos partnerségi egyeztetés szabályairól**

Hencida Község Önkormányzata Képviselő - testülete az Alaptörvény 32. cikk (2) bekezdésében meghatározott jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, valamint a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 29. § és 29/A. §-aiban meghatározott feladatkörében eljárva a következőket rendeli el:

**1.§**

**Általános rendelkezések**

1. A szabályzat Hencida közigazgatási területére érvényes.
2. Az egyeztetésben résztvevők (a továbbiakban: partnerek) köre:
   1. Hencida településrendezési eszközök településképi arculati kézikönyv (a továbbiakban: kézikönyv) és településképi rendelet készítésével vagy módosításával érintett településrészen tulajdonnal, lakó vagy tartózkodási hellyel rendelkező természetes személy, vagy telephellyel rendelkező gazdálkodó szervezet.
   2. Hencida községben nyilvántartott érdekképviseleti és civil szervezetek.
   3. Hencida községben működő elismert egyházak.
   4. A környezet védelmének általános szabályairól szóló 1995. évi LIII. törvény 98. § (2) bekezdés a) pontja alapján a településrendezési eszközök valamint kézikönyv és településképi rendelet véleményezési eljárásába bejelentkező szervezetek.
   5. A településrendezési eszközök, valamint a kézikönyv és településképi rendelet készítésével vagy módosításával érintett közüzemi szolgáltatók.

**2.§**

**A partnerségi egyeztetés szabályai**

1. Valamennyi érdekképviseleti és civil szervezet a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. rendelet) 37. §-ban meghatározott tartalommal előzetes tájékoztatási szakaszban elektronikus úton előzetes tájékoztatót kap a településrendezési eszközök, kézikönyv és településképi rendelet készítéséről, módosításáról.
2. A polgármester az (1) bekezdésben említett előzetes tájékoztatót közzéteszi, valamint tájékoztató plakátokat helyez el a város hirdetőtábláin.
3. Akik a tájékoztatóban meghatározott időn belül írásban papíralapon, vagy a tájékoztatóban megadott e-mai címen jelzik részvételi szándékukat, azokat az érintett eljárásban partnereknek kell tekinteni. A részvételi szándék jelzését követően a partnerek, elektronikus hordozón, vagy amennyiben ezt külön kérik, postai úton, véleményezési anyagot kapnak.
4. A véleményezési szakasz részeként a véleményezésre küldött településrendezési eszközt, kézikönyvet és településképi rendeletet legalább 30 napig közzé kell tenni a Hencida Községi Önkormányzat hirdetőtábláin, a község honlapján, továbbá a közzététel tényéről plakátokat kell elhelyezni a község hirdetőtábláin.

**3.§**

1. A partner az előzetes tájékoztatóval kapcsolatban a Korm. rendeletben meghatározott időn belül véleményben kifejtheti előzetes javaslatait a településrendezési eszköz, kézikönyv és településképi rendelet készítésével, illetve módosításával kapcsolatban, továbbá megjelöli az eljárás további szakaszaiban való részvételi szándékát.
2. Amennyiben a partner a 2. § (1) bekezdésében meghatározott megkeresésre részvételi szándékát nem jelzi, az eljárás további szakaszaiban nem vesz részt, kifogást nem emelő véleményezőnek kell tekinteni.
3. Az a partner, aki a 2. § (1) bekezdésében meghatározott megkeresésre indokolással alátámasztott módon jelezheti, hogy az eljárás további szakaszában papíralapú dokumentációt kér. Ez esetben a véleményezési anyagot számára papír alapon kell megküldeni.
4. A 2. § (2) bekezdésében meghatározott hirdetménnyel kapcsolatban bármely lakos írásbeli vagy szóbeli tájékoztatót kérhet a hirdetményben megjelölt formában.
5. A 2. § (4) bekezdésében meghatározott közzététellel kapcsolatban, annak ideje alatt a polgármesternek címezve bármely lakos véleményt nyilváníthat, melyet postai úton vagy elektronikus formában a közzétételben megadott e-mail címre juttathat el.
6. Valamennyi vélemény az adott településrendezési eszköz ügyiratának részét képezi és azokat a főépítész a tervező felé továbbítja.
7. Valamennyi véleményt a Korm. rendelet 39. § (2) bekezdésében meghatározott döntés meghozatalához a döntéshozó Képviselő-testülettel ismertetni kell.
   1. **§**
8. A vélemények elfogadására, illetve el nem fogadására, valamint mindezek indokolására a főépítész a tervező közreműködésével összeállított dokumentumok alapján a polgármester határozati javaslatot terjeszt a döntéshozó Képviselő-testület részére.
9. Az elfogadott és el nem fogadott véleményekről a Korm. rendelet 39. § (2) bekezdése alapján a Képviselő-testület határozattal dönt. A határozatot közzé kell tenni.

**5.§**

A Polgármester a településrendezési eszköz, valamint kézikönyv és településképi rendelet Képviselő-testület által történt elfogadását követő 20 napon belül gondoskodik a Korm. rendeletben foglaltak szerinti közzétételről.

**6.§**

**Záró rendelkezés**

Ez a rendelet kihirdetését követő napon lép hatályba.

|  |  |
| --- | --- |
|  |  |
| **Szémán László** | **Dr. Karancsi – Vámosi Margit** |
| **polgármester** | **jegyző** |

**Kihirdetési záradék:**

|  |  |
| --- | --- |
| **Kihirdetés módja: Önkormányzati Hivatal**  **hirdetőtábláján való kihelyezéssel**  **Dátum: 2017. 03. 14.** |  |
|  | **dr. Karancsi-Vámosi Margit név, aláírás  jegyző** |

**Szémán László polgármester:** Megkeresés érkezett az Önkormányzat felé a Fekete Borbála Általános Iskola átszervezésére, ami konkrétan székhelyváltoztatásra irányul.

Az intézmény jelenlegi székhelye Szentpéterszeg, melyet a Berettyóújfalui Tankerületi Központ Esztár székhellyé kíván változtatni.

Egyéb változást a székhely váltás nem eredményez.

Javaslom a Berettyóújfalui Tankerületi Központ által indítványozott módosítást, miszerint a Fekete Borbála Általános Iskola (4121 Szentpéterszeg, Kossuth Lajos u. 36.) tagintézménnyé alakítását, valamint az Irinyi Károly Általános Iskola és Alapfokú Művészeti Iskola (4124 Esztár, Petőfi u. 4/b.) székhelyintézménnyé alakítását fogadjuk el.

A Berettyóújfalui Tankerületi Központ javaslatát a Fekete Borbála Általános Iskola intézményi átszervezésére a jegyzőkönyv **2. számú melléklete** tartalmazza.

A képviselőtestület jelen lévő 5 tagja 5 igen szavazattal, ellenszavazat és tartózkodás nélkül meghozta a következő határozatot:

**12/2016. (III.14.) számú határozat**

Hencida Község Önkormányzata Képviselőtestülete a Fekete Borbála Általános Iskola (4121 Szentpéterszeg, Kossuth Lajos u. 36.) tagintézménnyé alakításával, valamint az Irinyi Károly Általános Iskola és Alapfokú Művészeti Iskola (4124 Esztár, Petőfi u. 4/b.) székhelyintézménnyé alakításával egyetért.

A Képviselőtestület felkéri a Polgármester, hogy döntéséről tájékoztassa a Berettyóújfalui Tankerületi Központot.

**Felelős: Szémán László polgármester**

**Határidő: 2017. április 14.**

**Több kérdés, hozzászólás nem volt, Szémán László polgármester az ülést 15 óra 30 perckor bezárta.**

**k. m. f.**

**Szémán László dr. Karancsi-Vámosi Margit**

**polgármester jegyző**